Diari Oficial de la Generalitat Valenciana


Sumari del DOGV 6238, del 01-04-2010 (2010/3600)

ORDRE 9/2010, de 25 de març, del conseller de Governació, per la qual s'aproven els protocols operatius del Servici «1·1·2 Comunitat Valenciana».
-------------------------------------------------------------------------------------------------------------------------------------------------

### Dades del document

Número de DOGV
:   6238

Data del DOGV
:   01-04-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/3600


Data del document
:   25-03-2010

Organisme emissor
:   Conselleria de Governació

Tipus de document
:   Ordre

Anàlisi jurídica

 Descriptors 

:   * Centre de Coordinació d'Emergències
    * legislació
    * ciutadà
    * protecció civil
    * telèfon
    * programa d'actuació
    * relació administració-administrat

ORDRE 9/2010, de 25 de març, del conseller de Governació, per la qual s'aproven els protocols operatius del Servici «1·1·2 Comunitat Valenciana». [2010/3600]  
El Consell de les comunitats Europees va adoptar una Decisió relativa a la creació d'un número únic de telefonades d'urgències europeu, que estableix l'obligació per als Estats membres d'introduir el número telefònic 1·1·2 com a número únic d'atenció de telefonades d'urgència en les xarxes telefòniques públiques, xarxes digitals de servicis integrats i en les de servicis públics mòbils.  
En compliment d'aquesta, el Consell de ministres, va aprovar el Reial Decret 903/1997, que regula l'aplicació de la Decisió a l'Estat espanyol. Segons el que estableix el RD adés esmentat, el número telefònic 1·1·2 podrà ser utilitzat pels ciutadans per a requerir, en casos d'urgent necessitat, l'assistència dels servicis públics competents en matèria d'atenció d'urgències sanitàries, d'extinció d'incendis i salvament, de seguretat ciutadana i, per possible necessitat de coordinar els anteriors, de protecció civil.  
En l'article 5 de l'esmentat reial decret, s'hi estableix que la prestació del servici d'atenció de telefonades d'urgència 1·1·2 serà duta a terme per les comunitats autònomes, sent necessari per a això la creació de centres capaços de rebre i atendre les telefonades d'urgència.  
La Generalitat és l'entitat prestatària del servici del telèfon únic d'urgències europeu 1·1·2 en l'àmbit territorial de la Comunitat. Aquesta funció s'està duent a terme al Centre de Coordinació d'Emergències de la Direcció General de Prevenció, Extinció d'Incendis i Emergències, pertanyent a la Conselleria de Governació.  
D'acord amb l'article 15 (apartat 1) de la Llei 9/2002, de 12 de desembre, de Protecció Civil i Gestió d'Emergències de la Generalitat Valenciana, els protocols operatius, com a instruments bàsics d'actuació dels Centres de Coordinació d'Emergències de la Generalitat Valenciana i del Comandament Únic, s'elaboraran per a desplegar les mesures a adoptar i els criteris per a la mobilització de recursos enfront de determinats incidents de menor entitat o fases d'emergències.  
Elaborats els protocols operatius del Servici «1·1·2 Comunitat Valenciana» per la Direcció General de Prevenció, Extinció d'Incendis i Emergències, de la Conselleria de Governació de la Generalitat, van ser aprovats per l'Ordre de 15 de juny de 2005 (DOCV núm. 5.045, de 8 de juliol de 2005).  
Els protocols esmentats han estat modificats des de la seua aprovació per a anar adaptant-se al distints plans i situacions d'emergència, així com per a garantir una millora contínua en els protocols de gestió del servici «1·1·2 Comunitat Valenciana». Atenent a l'evolució esmentada, es fa necessari sotmetre novament aquests protocols a la consideració de la Comissió de Protecció Civil de la Comunitat Autònoma, i se'n va aconseguir l'aprovació en la reunió de l'1 de febrer de 2010; en conseqüència  
ORDENE  
Article únic  
S'aproven els protocols operatius del Servici «1·1·2 Comunitat Valenciana».  
València, 25 de març de 2010  
El conseller de Gobernació,  
SERAFÍN CASTELLANO GÓMEZ